Chido Obi-Martin. Chidozie Obi-Martin — Angliya Premyer-ligasining Manchester United futbol klubi va Daniya milliy futbol terma jamoasi hujumchisi. Yoshligi. Obi-Martin Kopengagen shahrida kelib chiqishi Nigeriyaning Igbo millatiga mansub shaxslar oilasida tug'ilgan. Klublardagi faoliyati. Arsenal. Obi-Martin faoliyatini Daniyadagi mahalliy KB jamoasida boshlagan. U bolaligida Angliyaga koʻchib oʻtgan va 14 yoshida Arsenal akademiyasiga qoʻshilgan. U klubning yoshlar jamoalari orqali oʻtib oʻzini sermahsul toʻpurar sifatida koʻrsatgan va 15 yoshida 18 yoshgacha boʻlganlar jamoasiga koʻtarilgan. 18 yoshgacha boʻlganlar jamoasidagi ilk startida u 2023-yilning 23-sentabr kuni Southamptonga qarshi oʻyinda (4:0) xet-trik qayd etgan. Daniya OAVlari uni nigeriyalik futbolchi Viktor Osimhen bilan solishtirishni boshlagan. Keyingi oyda Obi-Martin hali 15 yosh boʻla turib klubning 21 yoshgacha boʻlgan jamoasida debyut qilgan. Uning Arsenaldagi tez koʻtarilishi 2023-yil noyabr oyi boshida yana davom etgan u asosiy jamoaning menejeri Mikel Arteta tomonidan kattalar jamoasidagi mashgʻulotlarga ham jalb etilgan. Obi-Martin 2023-yil 18-noyabrda xalqaro miqyosda shuhrat qozongan, chunki u Arsenalning 16 yoshgacha boʻlgan jamoasi safida Liverpoolni 14:3 hisobida magʻlubiyatga uchratgan oʻyinda 10 ta gol urgan. 2024-yil 27-aprelda Obi-Martin yana bir bor jurnalistlarning eʼtiborini tortgan. U Norwich Cityga qarshi oʻyinda (9:0) 7 ta gol urishga muvaffaq bo'lgan. Bu bilan u Arsenalning 18 yoshgacha boʻlgan jamoasidagi soʻnggi 7 oʻyinida 24 ta gol urgan. 2024-yil 29-iyulda Obi-Martin oʻzining Instagram sahifasida Arsenalni tark etganini eʼlon qilgan. Manchester United. 2024-yil yozida Obi-Martin Premyer-liganing yana bir jamoasi - Manchester Unitedga oʻtishi bilan bogʻliq mish-mishlar tarqalgan va transfer sentabr oyi oxirida yakunlangan. Keyingi oyda The Guardian nashri uni 2007-yilda tugʻilgan dunyoning eng yaxshi yosh futbolchilaridan biri deb e'tirof etgan. Manchester United akademiyasi safidagi ilk o'yinida Obi-Martin Nottingham Forestga qarshi oʻyinda (6:0) xet-trik qayd etgan. Obi-Martin 2025-yil 16-fevralda birinchi marta asosiy jamoa tarkibiga kiritilgan. Tottenhamga qarshi oʻyinda (1:0) 90-daqiqada Casemiro oʻrniga maydonga tushgan va o'z debyutini amalga oshirgan. Xalqaro faoliyati. Obi-Martin Daniya, Nigeriya va Angliya terma jamoalarida oʻynash huquqiga ega. U 2022-yil oxirida Daniyaning 16 yoshgacha boʻlgan terma jamoasi safida 5 ta oʻyin oʻtkazgan. Keyinchalik 2023-yil fevralida Angliya terma jamoasiga oʻtgan va 16 yoshgacha boʻlgan terma jamoa safida 2 ta oʻyin oʻtkazgan. Biroq, 2023-yil aprel oyida u yana Daniyaning 16 yoshgacha boʻlgan terma jamoasiga qaytgan va 3 ta oʻyinda 2 ta gol urgan. Uning sermahsul toʻpurarlik formasi uni Daniyaning 17 yoshgacha boʻlgan terma jamoasiga chaqirilishiga sabab boʻlgan. U 2024-yilgi UEFA 17 yoshgacha boʻlgan oʻsmirlar oʻrtasidagi Yevropa chempionati saralash bosqichida dastlabki 3 ta oʻyinda 2 ta gol urgan.